Die klein sportnutsvoertuigsegment gaan in die nabye toekoms uit sy nate bars … indien die wêreldekonomie hierdie vervlakste koronavirus oorleef. Omdat die segment so mededingend is, gaan ons ŉ paar fantastiese rolspelers daarin sien. Die hele wêreld het gewag vir Volkswagen se T-Cross, en dit is ŉ lieflike buksie. Jy kan gerus hier meer oor hom lees.
Maar ek gaan hier op skrif vir jou sê, die splinternuwe Hyundai Venue is vir my ŉ lekkerder kar as die T-Cross. Én hy’s goedkoper. Dit het vir my ŉ lekker aggressiewe voorkoms, maar is tog ŉ klein sportnutsie. Dié klas is klein luikrugmotors wat effe hoër ry en ŉ bietjie stewiger op die pad voel. Die Venue het die kenmerkende Hyundai-gesig met die dagligte bó die koplig wat laer in die buffer sit. Van agter lyk die Venue vir my bitter baie soos Volvo se XC40 – en dis beslis nie ŉ slegte ding nie.